શિક્ષણ ક્ષેત્રે આજે દેશમાં કે વિદેશમાં પુષ્ક્ળ મોટું પરિવર્તન આવ્યું છે, પણ પોતાના સંતાનને જિંદગીની હોડમાં પાછળ ન પડવા દેવાની ખોટી એષ્ણા રાખનારાં માતાપિતા અને ‘માર બુધું ને કર સીધું’ની થિયરીમાં માનનારા શિક્ષકોની માનસિકતામાં પરિવર્તન લાવી શકાયું નથી એ માનવીય સમાજની મોટી નિષ્ફળતા છે. ઉપર જણાવેલી ઘટના જેવી જ બાળકોની-વિદ્યાર્થીઓની મારપીટની ઘટના અવારનવાર બને છે. દેશના અનેક ભાગોમાંથી એને લગતી બાતમીઓ આવે છે. એટલે ખાનગી શિક્ષણનાં શિક્ષક દ્વારા મારપીટ કરવાની ઘટના પહેલી અને આવી જ અભાનપણાની સ્થિતિ રહી તો છેલ્લી પણ નથી. ખાનગી શિક્ષણનાં પ્રદેશમાં મારપીટ, જાતીય સતામણીની ઘટનાઓ તો વારંવાર બનવા લાગી છે. આપણા સમાજની એક અણઘડ અને અવિચારી રીત એવી છે કે, બાળક બોલવા લાગે કે તરત જ એ ભણવા લાગે એવા પ્રયાસો શરૂ કરી દેવામાં આવે છે અને તરત જ એને સ્કૂલમાં અને પછી ખાનગી ક્લાસ કે ટ્યૂશનમાં મૂકી દેવામાં આવે છે. છેલ્લાં કેટલાંક વર્ષોમાં આ એક ‘ફૅડ’ થઈ ગયો છે.